**Rövid életrajz**

**Prof. Dr. Stumpf István**

A budapesti Eötvös Loránd Tudományegyetem Állam- és Jogtudományi Karán 1982-ben jogi, majd 1985-ben a Bölcsészettudományi Karon szociológus diplomát, 1996-ban politikatudományi PhD fokozatot szerzett. A következő években tanulmányokat folytatott az Egyesült Államokban, German Marshall valamint az IREX ösztöndíjasaként (Harvard University, Kennedy School of Government, Georg Washington University, Graduate School of Political Management). 1983-ban megalapította, majd 1988-ig igazgatta az ELTE Bibó István Szakkollégiumát; az első magyar think tank, a Századvég Politikai Iskola alapítója, majd vezetője volt két évtizeden keresztül (1991–1998, 2002-2010). 1998-2002 között a miniszterelnök helyetteseként a Miniszterelnöki Hivatalt vezető miniszteri posztot töltötte be. Prof. Dr. Stumpf Istvánt az Országgyűlés 2010. július 23-án választotta az Alkotmánybíróság tagjává, kilenc éves mandátuma 2019. július 22-én szűnt meg.

1987-től az MTA Politikai Tudományok Intézetének tudományos főmunkatársa. Egyetemi tanárként jelenleg a Széchenyi István Egyetem, Deák Ferenc Állam és Jogtudományi Kar, Alkotmányjogi és Politikatudományi Tanszékén, valamint az Eötvös Loránd Tudományegyetem Állam- és Jogtudományi Karának Doktori Iskolájában oktat. Kutatóprofesszorként részt vesz a Nemzeti Közszolgálati Egyetem Eötvös József Kutatóközpont Amerikai Kutatóintézetének munkájában.

Számos akadémiai és szakmai szervezet (Network of Institutes and Schools of Public Administration in Central and Eastern Europe; International Political Science Association, European Judicial Network) valamint szerkesztőbizottság tagja. Szerzőként és szerkesztőként több tanulmányt és önálló kötetet jegyez a politikai szocializáció, pártok, választási rendszerek, alkotmányos rendszer és kormányzati politikák, hatalommegosztás és jogállamiság területéről. Legutóbbi monográfiája 2022-ben jelent meg „Paradigm Shift in Constitutionalism” címmel a Gondolat Kiadó gondozásában.

2019-ben 3 díjjal is kitűntették: Magyar Érdemrend, Középkereszt a Csillaggal; Deák Ferenc Díj - a Jogászi Hivatásrendek életműdíja; Bibó István Díj - a Magyar Politikatudományi Társaság díja.